Biau nitih adat aki ini diri
ATUR MAYA BEBIAU Nyadi atur tauka pengawa bebiau suah udah dibantaika penulis sebedau tu. Enggaika bala pemacha sekeda bisi enda ampit macha sekeda utai tulis nya, atur bebiau tu dikena ngelalu penatai bala pengabang ti apin lama udah duduk ba ruai orang empu pengawa tauka sida ti begawai nya. Nyadi lebuh kena nikika pengabang mayuh lemambang tauka tukang biau lalu diasuh miau sida ti baru datai nya. Dalam biau iya lemambang deka besampika pengerai mensia, bepinta penyelap, minta pengindap. Enti nyema bala sida nya bisi enda manah mimpi, enda manah kenyap, bisi jai burung tauka penekul bukai, dia tukang biau besampi sereta bepinta semua utai ti jai nya enda negu, enda nganu sida, awakka utai nya nyadi tabar. Nya alai utai ti jai dipinta nyadi manah, enti utai tajam, dipinta asuh tumpul, lalu enda nganu, enda ngemediska bala pengabang enggau orang ti empu pengawa. Nya alai semua utai ti enda manah awakka pulai ngagai manuk ti dikena iya miau nya lalu nyeliah ari nganu, ngemedis mensia mayuh. Nya alai tu meh kebuah manuk dikena bebiau. Uji kitai bekunsi mimit ninga leka biau ti selalu dikena orang bebiau rambau Gawai Dayak munyi ti di entudi tu. LEKA BIAU GAWAI DAYAK Sa, dua, tiga, empat, lima, enam, tuuujuh… Nyadi aku ke miau ke ngebauka selanjau ijau kelabu papau tu bakanya ga. Ukai aku tu mungkal, ukai nanjal, ukai muntang, ukai nengkebang, ukai muntis endang niti aris, endang bisi utai dichuan utai diteladan, utai ditunda utai diselada – nampung adat aki ini kitai Surung Kempat ke berarat muting jelatung, nampung kenang Belang Pinggang ke tengelang baruh rekung. Nya alai pechah periuk tanah ganti periuk petani, parai rebak orang ke tuai diganti tubuh kami, charik kain batik ganti labung petawi, padam panchar bulan ganti matahari. Nya alai mengkang ga kami baka ijuk tampung penduk, baka sega tampung ira, baka rutan tampung danan, baka wi tampung tali. Nya alai enda aku sulai parai pambu deh pengandai tangkai memangku, laban kaki aku bediri di segi papan gerugu, pala aku luga-luga tata lala jayau pengerindu, belakang aku gedang-gedang tindang seludang baju pudu, punggung aku gendung-gendung balut bejung kain belachu, ngeli nanyi ngetup badi mata duku, lengan kanan ngeraran di dan tapang sekayu, jari kiba linga-linga ensaraka sua manuk kelabu, ngambika enda layu enti saru salah jaku tesebutka tamang ibu nama entuwa. Enda aku lesi bebadi parai lela deh pengandai tangkai mengua, laban kaki aku bediri di segi batu lada, belakang aku gedang-gedang tinggang seludang baju taya, perut aku rutup-rutup balu rajut pengaruh lama, ngeli nanyi ngetup badi mata lungga, lengan kanan ngeraran didan tapang ngua, jari kiba tak linga-linga ensaraka sua selanjau ijau manuk jelayan muda, ngambika randa aku enda lesi bebadi laya lelam enti mata salah kelala saru peda, mulut saru sebut salah tanya, empelita enggau nama aya kaban berada. Nya alai aku ka miau kitai enggau selanjau ijau manuk tuntung, benyawa bisa dilah santa tada begelung, iku layu kelapung ujung tu bakanya ga.  Nyangka kita ke nandai datai nindung ke ngabang mansang bejuung seharitu, bisi kenyap jai salah pengangkat, jai mimpi salah hari, salah penatai salah penyangkai. Manuk tu alai tepantup ngasuh lilup, alai tepangka alai tepapa, awakka kita nadai utai negu adai utai nganu. Enti bisi utai tajam, manuk tu ngasuh tumpul, enti bisi utai juring manuk ngasuh kudul, enti utai kering, manuk tu ngasuh mantul. Kindang-kindang kindung-kindung pechingan kanan tunjuk ujung aku ke miauka selanjau ijau manuk sabung, sayap belalat punggung sematung, belakang begamang rekung tuntung, ku aku iya ke tuntung, tang ku penemu orang ke endang tukang tebilang anda penyabung, tu meh kelabu jagu baya kenyulung nangkap betimbung nyambar di lepung ngapung gelemang. Nya alai enti jayak kita ke betapak duduk bebandung ngumbai aku jegak panggung sumbung baka Anyung tuai Seguntung tiap lemai sabung lindung bejalai niti ruai nengah penyurai rumah jabung, nempap ketebung malu engkerumung mai besurung nurun ngabang. Chua-chua chuak-chuak tak luba chukak-chukak pechingan kanan tunjuk anak aku ke miau selanjau ijau mauk bejalak, sayap bebidat punggung engkarasak, belakang bemiang rekung bepantak, ku aku bulu iya ke bejalak tang ku penemu orang ke baru rebak sida ke nembiak, tu meh kelabu jugu menaul engkatak, terebai mali ikak bejalai mali lelak, kasak-kasak nangkap riak bunga pasang. Nya alai enti tembai kitai ke berintai duduk betapak ngumbai aku sumbung panggung jegak baka Bugak tuai Lemanak, enda ga aku enggai, laban kitai sama ninga berita Bugak tuai Lemanak , lebuh tubuh iya agi pangkuh benung biak, bejalai niti ruai punggang setak, nempap dumbai malu setawak benyawa ragak ngansak nembiak angkat begendang. Nya alai tak kesal aku dijungkal kandang pusat, sumbung panggung lap, bula enda jena nadai utai ke amat, tang ke enda pia laban nunda ajar aki kitai ke lama udah rimpi laya lenyap, nitih ka ajar Munan seduai Minggat, ketiga rekaya Rentap, nya orang ke siru enggau indu tau enggau rayat, ngaduka penemu ngatur adat ngambika enda tesat limpang ari pelimpat batang undang-undang. Tak kapa-kapa terinting puting dabung seleka aku miau ka selanjau ijau manuk banda, lejah-lejah nujah kelasah anchau sana, ensara ka mua kita ke betunga duduk semuka, penemu tu enda menuku nyawa nadai utai didinga, laban enda tetunda ka selada sera nyawa enggi aki kitai Segaya, kitai nama ninga nyawa enggi lemambang Segaya enti berenung dalam radio, amat nyawa enda tentu tak berapa tang leka tetap nyengala nadai kekurang. Agi ga aku kesal di jungkal kandang dalam, sekut di seput sendat penyan, asai ka takut nyelam buntut lubuk dalam asai ka takut ka kakang nunjang tapang ngila sebayan, labuh jayah aku tak lejah-lejah nujah kelasah tikai bembai janit anyam ensara ka mua kitai ke betunga duduk betipan, tang ka enda pia laban pengap tudah aku udah dinjau bala sida Tuai Rumah Robert Lin di Kedap entap nyapan, ngingatka sempekat batang sekandang amat, ai gelumbang beriap, mutarka adat Gawai miau selanjau injau kunchit bulu gap betempap sayap munyi rauh nyawa aki kami Jerampang anak Saat ke begelar Pintu Batu Nanga Igan, Indu Balu Tengah Malam. Keba niang Jerampang kedua bali nama Apai Naya endang dambi orang kulu kili nembuka pengawa gawai besai kitai bansa, endang patut diambika chuan, teladan nembiak kunchi dunya pemansang. Tau ga aku tu dikumbai luba-luba kindau-kindau miau selanjau ijau manuk biring, ngading ngena piring aki kitai Anya Langgur Menua, nya ga orang ti mungkal rimba temuda ai Kedap Mera Gasing, orang ti bemimpi bekunsi batu ansah enggau Keling Bungai Nuing, Keling Aji Berani Tajam nyemilu tisi, juring muting geraji, raja Panggau Libau lendat dibiau takang isang, merawa lama munyi ke berimba bung nabang, tuchung engkeranji padi baka api ke nyadi mau ngerendang, endang tuai sida Sempurai, petunggal sida Laja, Datu Au mayuh bini rangka tunang, ngerachun ari seterum ilum leka senapang, laju ari peluru genang gempalang, pantas ari kebas bilun ensilup remang, keba aki kitai Anya laki Empiang nurunka rumpun kitai semenua ti nyadi tuai megai, ngerekai serata dunya nyadi kepala bala mensia semua orang. Peda kitai peturun Pengulu Bungin, uchu ambu Jatan, bala ichit-wit Bran, lalu ngenang bala anak indu tunggal Anya penama Gulang endang mayuh udah bulih degree pemandai universiti, tau megai pengawa besai nyadi menteri nirika seligi tiang api, bulih jereki ngemujurka peminta rayat semua, diberi puji tanda bintang kenyalang. Bala peturun Anya mayuh nyadi cigu dikangau master, bisi ga udah nyadi kepala pengajar bepangkat pengetua, bisi mega nyadi tuan polis tuai pechara tebal penemu betimbal enggau luya, bisi ga siku kala megai mayuh orang nyadi injinia, opis SALCRA ngemansangka menua nanam sawit kena ngulihka duit mata wang. Nyadi biau Gawai Dayak tu tau mega dikena bebiau ba atur gawai bukai. Biau tu diketu naka tu dulu lalu deka ditampung dudi ila. Oleh TELESA EMPERAN 
See author's posts
